Broj: 711-I-1853-M-366/22-02-19

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Hrvoja Perice, direktora-člana Uprave trgovačkog društva Vodički šport j.d.o.o.,** za davanjem mišljenja Povjerenstva,na 183. sjednici održanoj dana 26. kolovoza 2022.g. donosi sljedeće

**MIŠLJENJE**

**Podnošenjem ostavke na dužnost direktora-člana Uprave trgovačkog društva Vodički šport j.d.o.o. Hrvoje Perica poduzeo je radnju kojom je u primjerenom roku nakon stupanja na snagu ZSSI-a razriješio okolnost temeljem koje se smatrao obveznikom navedenog Zakona te se na istoga ne primjenjuju odredbe ZSSI-a.**

Obrazloženje

Zahtjev za mišljenjem podnio je Hrvoje Perica, direktor-član Uprave trgovačkog društva Vodički šport j.d.o.o. U Povjerenstvu zahtjev je zaprimljen 24. kolovoza 2022.g. pod poslovnim brojem 711-U-7478-M-366/22-01-4, povodom kojeg se vodi predmet broj M-366/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u registar Trgovačkog suda u Zadru, Stalna služba u Šibeniku, utvrđeno je da je pod brojem MBS: 110035471, upisano trgovačko društvo Vodički šport j.d.o.o. čiji je osnivač Grad Vodice, a osoba ovlaštena za zastupanje direktor Hrvoje Perica, koji društvo zastupa samostalno i pojedinačno. Slijedom navedenog, povodom obnašanja dužnosti člana uprave trgovačkog društva u većinskom vlasništvu jedinice lokalne samouprave Hrvoje Perica smatrao bi se obveznikom ZSSI-a te bi bio dužan postupati sukladno njegovim odredbama.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Hrvoje Perica u zahtjevu navodi kako je 22. kolovoza 2022.g. gradonačelniku Grada Vodice podnio pisanu ostavku na mjesto direktora trgovačkog društva Vodički šport j.d.o.o. Nadalje, u zahtjevu se navodi da je dužnost direktora čitavo vrijeme obnašao volonterski jer je zaposlen kao službenik u gradskoj upravi na radnom mjestu pročelnika Upravnog odjela za financije i javne prihode. Isto tako, navodi kako društvo nikada nije zaživjelo s radom te da ne ostvaruje nikakve poslovne prihode, a da je obveza direktora bila samo potpisivanje financijskih izvješća, zaprimanje pošte društva te prosljeđivanje izvješća knjigovodstvenom servisu. Slijedom navedenog, Hrvoje Perica postavlja upit smatra li se obveznikom ZSSI-a, a s obzirom da je podnio ostavku na mjesto direktora i je li u obvezi podnositi imovinsku karticu. U prilog zahtjevu dostavljena je ostavka te Odluka o imenovanju direktora društva.

Uvidom u dostavljenu Odluku o imenovanju direktora-jedinog člana Uprave trgovačkog društva Vodički šport j.d.o.o. KLASA: 024-01/13-01/01, URBROJ: 2182/04-04/01-13-2 od 12. veljače 2013.g. utvrđeno je da je na mjesto direktora imenovan Hrvoje Perica i to od 12. veljače 2013.g. na rok od 12 mjeseci.

Uvidom u dostavljenu ostavku utvrđeno je da je dana 22. kolovoza 2022.g. Hrvoje Perica podnio neopozivu ostavku na mjesto direktora trgovačkog društva Vodički šport j.d.o.o.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Povjerenstvo ističe kako u konkretnom slučaju Hrvoje Perica nije bio obveznikom ZSSI-a od dana imenovanja na dužnost direktora trgovačkog društva Vodički šport j.d.o.o., već od dana 25. prosinca 2021.g. odnosno od dana stupanja na snagu ZSSI-a kojim je proširen krug zakonskih obveznika i na članove uprava trgovačkih društava u većinskom vlasništvu jedinica lokalne i područne (regionalne) samouprave.

Slijedom navedenog, Hrvoja Pericu u trenutku prihvaćanja imenovanja na navedenu dužnost nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.) niti je tada mogao znati i očekivati da će postati obveznikom ZSSI-a.

Iz dostavljene dokumentacije razvidno je da je Hrvoje Perica podnio ostavku na mjesto direktora-člana Uprave trgovačkog društva Vodički šport j.d.o.o. kojom radnjom je, u primjerenom roku nakon stupanja na snagu ZSSI-a, izrazio namjeru da se ne smatra obveznikom navedenog Zakona.

Stoga, Povjerenstvo ističe kako se na Hrvoje Perica neće primjenjivati odredbe ZSSI-a, budući da je isti podnošenjem ostavke, u primjerenom roku nakon stupanja na snagu ZSSI-a, jasno iskazao namjeru da se ne želi smatrati obveznikom ZSSI-a, odnosno postupio je u skladu s člankom 8. stavkom 1. ZSSI-a.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Hrvoje Perica, na adresu trgovačkog društva i putem e-maila
2. Objava na internetskoj stranici Povjerenstva
3. Pismohrana